*Παρασκευή, 16 Απριλίου 2021*

**Δελτίο Τύπου**

**Δυνατότητα απαλλαγής από τα ποσά που καταβάλλονται υπέρ του Δημοσίου**

**για την έκδοση άδειας θήρας το κυνηγετικό έτος 2021-2022**

Η Κυβέρνηση, ειδικά για το κυνηγετικό έτος 2021-2022, παρέχει τη δυνατότητα:

α) στους κυνηγούς - μέλη των αναγνωρισμένων ως συνεργαζόμενων με το Υπουργείο Περιβάλλοντος και Ενέργειας, Κυνηγετικών Συλλόγων και

β) στους υπηκόους Κρατών - Μελών της Ευρωπαϊκής Ένωσης, τους ομογενείς, τους υπηκόους ξένων κρατών που διαμένουν στην Ελλάδα πέραν της 15ετίας, τους διπλωματικούς υπαλλήλους και τους ημεδαπούς που εφοδιάζονται με άδεια κυνηγιού απευθείας από τις Δασικές Αρχές, οι οποίοι εξέδωσαν άδεια θήρας για το κυνηγετικό έτος 2020-2021

να **απαλλαγούν από την υποχρέωση καταβολής ποσών υπέρ του Δημοσίου**, εφόσον εκδώσουν άδεια θήρας ίδιου τύπου με το προηγούμενο κυνηγετικό έτος.

Ειδικότερα, η δυνατότητα απαλλαγής αφορά:

α) το σταθερό τέλος χαρτοσήμου που προβλέπεται από τις διατάξεις του ΚΝΤΧ-Π.Δ. 28.7.1931 (άρθρο 18, Α, 1ζ), προσαυξημένο με εισφορά ΟΓΑ 20%, και

β) τα τέλη έκδοσης αδειών κυνηγιού, όπως ορίστηκαν στην παράγραφο 1 της Κοινής Υπουργικής Απόφασης των Υπουργών Οικονομικών και Περιβάλλοντος και Ενέργειας με Αριθμ. ΥΠΕΝ/ΔΔΔ/71449/1852, Β’ 3171/02-08-2020.

Η Κυβέρνηση αξιοποιεί, στον βέλτιστο βαθμό, τα διαθέσιμα δημοσιονομικά περιθώρια, προκειμένου να στηρίξει με ελαφρύνσεις όλους τους πληγέντες από τις επιπτώσεις της πανδημίας*.*